Tahtsin täna hirmsasti turule. Et kohe nagu päris süüa osta. Nõmme turg on lihtsalt ilus koht lastega jalutamiseks ja purskkaevu imetlemiseks ja maasikate ostmiseks, Keskturg tundus tänase ilmaga kole trööstitu. Läksime siis esimest korda elus Sadama turule. Mu ootused olid väga kõrgeks kruvitud ja kahjuks ma pidin natuke pettuma. See vähene kaup, mida pakuti, oli kahtlemata hea ja kvaliteetne. Need müüjad, kes viitsisid, olid lausa super, nii tahakski turul käia:) Juustuleti tädi tahtis meile tervet oma valikut esmalt proovida anda ja siis kaasa müüa, piirdusime siiski tüki mõnusa parmesanilaadse juustu ja ainult aukudest koosneva juustuga. Kommileti tüdruk pakkus Lassele lahkesti küpsist, millest ma sama lahkesti keeldusin;) Hakkliha oli väga hea ja värske. Mune ei olnud. Ja ausalt öeldes midagi muud ka eriti ei olnud... no võib-olla mu enda süü, igasuguse meedia põhjal oli oluliselt glamuursem mulje jäänud.